Tafelberg-brand deur iemand in voertuig gestig | Netwerk24
Deur Ané van Zyl 24 Junie 2021 13:27
Die verwoestende brand op Tafelberg in April vanjaar is nie deur 'n hawelose mens gestig nie, dit was iemand in 'n voertuig, blyk uit 'n ondersoek.
Op kringtelevisiemateriaal kan gesien word hoe 'n voertuig langs die skouer van Philip Kgosana-weg stadiger ry en hoe iets vermoedelik by die voertuig uitgegooi word.
So het Rob Erasmus van Enviro Wildfire Services, wat die ondersoek behartig het, Donderdag gesê.
Daar is nou 'n beloning van R10 000 uitgereik vir inligting oor wie in die voertuig was.
Rob Erasmus, ondersoeker van Enviro Wildfire Services, praat Donderdag oor die ondersoek na die verwoestende brand in April op Tafelberg. Foto: Ané van Zyl
Erasmus sê die inligting oor die voertuig en die getal insittendes word vir eers nie bekend gemaak nie omdat ondersoekers die inligting wat hulle moontlik ontvang met die beeldmateriaal wil verifieer.
Die voertuig se nommerplaat is nie sigbaar nie.
Die voertuig het nie heeltemal tot stilstand gekom nie en niemand het uitgeklim nie. Ondersoek word ingestel om te bepaal wat die insittendes by die venster kon uitgooi om die brand te stig.
Die brand het 'n ent van die pad af begin, het Erasmus en sy span vasgestel op grond van video's van vliegtuie, drawwers en stappers en lede van die publiek wat bestudeer is. Dit is nie bekend hoe ver van die pad af die oorsprong was nie.
JP Smith, burgemeesterskomiteelid vir veiligheid en sekerheid in die Kaapstad-metro, sê hy gaan Dan Plato, burgemeester van Kaapstad, nader oor die moontlikheid om die beloning groter te maak.
"Ons personeel is in hierdie brand beseer. Ons hulpbronne is uitgeput en daar was skade aan private eiendom en historiese geboue. Ek is seker ons burgemeester sal dit oorweeg," sê Smith.
Die brand het op 18 April begin en sowat 650 hektaar het afgebrand. Verskeie geboue van die Universiteit van Kaapstad is in die brand vernietig, onder meer die Jagger-biblioteek.